ഓണവും വിലക്കുറവും മലയാളികള്ക്ക് സ്വര്ണം വാങ്ങാന് ബെസ്റ്റ് ടൈം കൊച്ചി: കേരളത്തില് വിവാഹ സീസണും ആഘോഷനാളുകളും തുടങ്ങുമ്ബോള് മൂന്നുമാസത്തെ കുറഞ്ഞ നിരക്കില് സ്വര്ണം. ശനിയാഴ്ച സ്വര്ണവില ഗ്രാമിന് 75 രൂപ കുറഞ്ഞ് 4385 രൂപയും പവന് 600 കുറഞ്ഞ് 35,080 രൂപയിലും എത്തി. അടുത്ത ദിവസങ്ങളിലും വിലക്കുറവിനാണ് സാധ്യതയെങ്കിലും വൈകാതെ വര്ധിക്കുമെന്നാണ് സൂചന. 2020 ആഗസ്റ്റ് ഏഴിനാണ് സ്വര്ണം എക്കാലത്തെയും ഉയര്ന്ന വിലയില് എത്തിയത്. ഗ്രാമിന് 5250 രൂപയും പവന് വില 42,000 രൂപയുമായിരുന്നു അന്ന്. ഒരു വര്ഷത്തിനിടെ വിലവ്യത്യാസം ഗ്രാമിന് 865 രൂപയും പവന് 6920 രൂപയുമായി. അന്നത്തെ വിലയില്നിന്ന് 16.5 ശതമാനം കുറവ് വന്നുവെന്നത് സുരക്ഷിത നിക്ഷേപമെന്ന സ്വര്ണത്തിെന്റ മാറ്റ് കുറക്കുന്നില്ല. ശനിയാഴ്ച അന്താരാഷ്ട്ര സ്വര്ണവില ട്രോയ് ഔണ്സിന് 1763 ഡോളറും വിനിമയ നിരക്ക് 74.17 രൂപയുമാണ്. ഒരു കിലോ തങ്കക്കട്ടിയുടെ ബാങ്ക് നിരക്ക് 47,00,000 രൂപയിലാണ്. ഉയര്ന്ന സ്വര്ണവില നിലനിന്ന കഴിഞ്ഞ വര്ഷം ആഗസ്റ്റ് ഏഴിന് അന്താരാഷ്ട്ര സ്വര്ണവില 2080 ഡോളറിലായിരുന്നു. വിനിമയനിരക്ക് അന്ന് 74.85 രൂപയും. തങ്കക്കട്ടിക്ക് കിലോക്ക് ബാങ്ക് നിരക്ക് 57,00,000 രൂപയുമായിരുന്നു. 2021 മാര്ച്ച് 31ന് സ്വര്ണവില ഗ്രാമിന് 4110 രൂപയും പവന് 32,880 രൂപയുമായി കുറഞ്ഞെങ്കിലും പിന്നീട് വില വര്ധിച്ച് ഗ്രാമിന് 4680 രൂപ വരെ എത്തി. വീണ്ടും കുറഞ്ഞുവരുന്ന പ്രവണതയും ചാഞ്ചാട്ടവുമാണ് സ്വര്ണവിലയില് പ്രതിഫലിക്കുന്നത്. കേരളത്തില് കോവിഡ് അടച്ചിടല് മാര്ച്ച് മുതല് തുടര്ന്നതിനാല് വളരെക്കുറച്ച് ദിവസങ്ങളില് മാത്രമായിരുന്നു കച്ചവടം നടന്നത്. ഇപ്പോഴും വ്യാപാരം മന്ദഗതിയിലാണ്. വിവാഹ ആഘോഷങ്ങള്ക്കും മറ്റും പങ്കെടുക്കുന്നവരുടെ എണ്ണം പരിമിതപ്പെടുത്തിയത് വ്യാപാരതോതില് കുറവ് അനുഭവപ്പെടുന്നു. ആവശ്യങ്ങള്ക്കുവേണ്ടി സ്വര്ണം വിറ്റഴിക്കുന്ന പ്രവണതയും കൂടുതലാണ്. ഓണം, വിവാഹ സീസണ് അനുകൂലമാകുമെന്ന പ്രതീക്ഷയിലാണ് സ്വര്ണവിപണി. ആഭരണമായി അണിയാനും ആവശ്യം വരുമ്ബോള് എളുപ്പം പണമാക്കി മാറ്റാനും സ്വര്ണത്തെ തന്നെയാണ് ആശ്രയിക്കുന്നത്. ആളോഹരിയില് ഏറ്റവും കൂടുതല് സ്വര്ണം കൈവശമുള്ളത് കേരളത്തിലാണ്.